Summary: Yolanda Castaño (Compostela, 1977), unha das voces máis determinantes da poesía galega de entreséculos, retoma a liña principal da súa obra con 'Materia', un novo libro que irrompe nun momento vital de actividade intensa en proxectos paralelos que recuperar dos tempos incertos da pandemia: como a continuación do ciclo Poetas Di(n)versos e a posta en andamento da Residencia 1863, unha das apostas culturais máis interesantes dos últimos anos.

—Pasaron oito anos desde A segunda lingua. Neste tempo apareceron antoloxías, libros para crianzas, proxectos literarios... Podemos falar dun silencio?Para min o traballo creativo é sempre moi demorado, concédolle moito tempo e tamén concibo os momentos creativos en ciclos. Ás veces, o que define o libro é que se escribe no mesmo ciclo de creación e entre eles hai espazos de silencio, aínda que sexa un silencio alerta, que mantén a escoita e a mirada. Tamén é certo que nestes anos estiven centrada noutro tipo de cousas como proxectos de futuro, como a Residencia 1863, sacada adiante sen axudas públicas nin privadas. Así que este libro tamén se relaciona moito coa pandemia, pois foi unha época que paralizou eses traballos e que aproveitei para organizar textos e escribir poemas novos. —Materia fai un xogo coa palabra 'Matria' e ten tamén unha reflexión sobre a maternidade.A asociación de conceptos como nación, muller, terra e maternidade sempre me pareceu sospeitosa e case nociva. Optei por introducirlle un e a 'Matria' e quedar co matérico, que é algo no que creo bastante máis. Tamén me serviu para deconstruír o meu propio concepto de maternidade, poñela en cuestión e fechar un pouco esta páxina na miña historia persoal. É un libro sobre a familia, tanto a pasada como a proxectada, e nese sentido fala da miña renuncia á maternidade. Alíñome nas loitas das nais e subscribo moitas das lecturas combativas sobre o tema, pero tamén creo que somos máis libres cantas máis opcións haxa, e quería achegar o meu gran de area visibilizando que hai máis modelos e que as mulleres que decidimos non reproducirnos somos tamén un deles. —Que lectura fai de si mesma como creadora? Sería capaz de encaixar a súa propia obra dentro dalgunha liña ou corrente?Creo que isto é un tópico, pero cústame botar a ollada neses parámetros sobre o meu propio traballo. Claro que teño unha visión moi particular do que fago e da miña propia obra, pero penso que non me corresponde a min facer esa lectura crítica e cústame moito disociarme para abordala. Traballo con honestidade, e busco sempre aínda que atope, que é algo que digo moito. Manteño a actitude de pescuda, sempre penso que temos que buscar cousas novas, como neste libro, no que tratei de abordar temas diferentes. A morte da creación é sentar sobre a propia poética, apousentarse nunha soa fórmula. É como un xogo que consiste en atopar a propia voz pero tamén tratar de esquecela por momentos. —Un dos textos de Materia caeu nas oposicións deste ano. Como se vive algo así?Hai que aceptar que os textos pasan ao público e, en certo sentido, deixan de ser nosos. Caer nun exame tamén é expoñerse a distintas formas de interpretación. A min enfrentoume á cuestión da representatividade que falabamos: houbo persoas que se queixaron de que non era un poema representativo meu. Pero que é o representativo meu? Se eu entendo a creación como unha exploración constante, non con facer sempre o mesmo. Aínda que entendo que isto é algo que é fácil dicir como creadora e moi difícil pensalo nun exame. —Pódese vivir do traballo literario neste país?É viábel vivir do traballo literario, mesmo nunha lingua minorizada e un contexto tan pouco normalizado coma este. O contrario é un discurso disuasorio que procura que nos auto-limitemos. Eu creo que o veño demostrando e quero pensar que facilito o tamén o camiño de quen vaian vir detrás, sen perder de vista a dimensión colectiva das coetáneas. Claro que é unha aposta e implica renuncias, pero sempre é mellor loitar que darse por vencida.


Summary: As direccións de campaña do BNG, PP e PSdeG manterán unha reunión este martes para abordar a realización de debates electorais cara os comicios autonómicos.

Haberá debate entre os candidatos á Presidencia da Xunta estas eleccións? A incógnita podería comezar a resolverse este martes. Ese día terá lugar, segundo revelou o director de campaña do Partido Popular --o inda conselleiro de Presidencia Alfonso Rueda--, unha xuntanza a tres co BNG e o PSdeG. Será a primeira reunión na que abordarán a realización de debates. O encontro terá lugar na sede da CRTVG, medio que acollería os debates como propuxo o BNG. Alfonso Rueda afirmou que acudirá a cita sen "apriorismos" malia que desde o PP xa manifestaron semanas atrás, por boca do propio Feijóo, as súas reticencias a un debate a tres bandas e a súa aposta por tres debates a dous, nos que se cruzarían os tres candidatos. O PSdeG afirmou estar en disposición de aceptar esa fórmula, rexeitada nos comicios de 2009 polo daquela Presidente Touriño. Pola súa banda o BNG reclamou máis unha vez a realización dos debates. A directora de campaña da fronte nacionalista, Montse Prado, remitiu hai dúas semanas unha carta aos seus homólogos no PP e no PSdeG, no que propuña debatiren conxuntamente e os instaba a manter un encontro, que finalmente terá lugar o martes. Na misiva, Prado lles manifestaba a disposición de estudar calquera fórmula e que non porán condicións previas. Sería o segundo debate na historia da autonomíaA primeira, e derradeira, vez que se celebrou un debate entre candidatos á presidencia foi en 1993. Nesa ocasión, medíronse cara a cara Manuel Fraga e o candidato socialista Antolín Sánchez Presedo. Daquel debate ficara excluído o BNG. De celebrarse debates nestes comicios do 21-O, será a segunda ocasión na que teñan lugar na historia da autonomía, logo de que o PP rexeitase os mesmos en anteriores convocatorias.


Summary: O territorio do Estado con maior perda neta de sociedades mercantís.

A crise demográfica que vive Galiza desde hai anos non só se limita á poboación. O Instituto Nacional de Estatística (INE) publicou a demografía harmonizada de empresas correspondente ao exercicio 2019, previo á pandemia da Covid, no que Galiza destacou como o territorio con maior perda neta de sociedades mercantís entre todos os do Estado español. Segundo os datos, en 2019 estiveron activas na Galiza un total de 218.334 empresas, unha cifra só superada por catro territorios ─Andalucía, País Valenciá, Catalunya e Madrid─, o que dá conta da atomización do empresariado galego. Balanzo Pero o dato que máis destaca é o que afecta ao balanzo entre as empresas creadas e as que deixaron de operar. Só catro territorios presentan, xunto con Galiza, cifras negativas ─Asturias, Aragón, Castela e León e Estremadura─, aínda que as porcentaxes en ningún dos casos superan o medio punto porcentual, agás no galego, que ascende a 1,1%. E é que, segundo os rexistros, na Galiza constituíronse en 2019 un total de 16.982 empresas, mentres que desapareceron 19.404, o que deixa un saldo negativo de -2.422 sociedades, máis do dobre do que perden os outros catro territorios xuntos. Cuestión de supervivencia Atendendo ao territorio onde tiñan a súa sede as empresas, a cidade autónoma de Melilla (11,6%), Andalucía (11%) e Baleares (10,9%) presentaron as maiores taxas de nacementos en 2019. Pola súa banda, as taxas máis baixas déronse na Rioxa (7,1%), Castela e León (7,4%) e Nafarroa (7,6%). En canto ás mortes de empresas, as maiores taxas rexistráronse nas Canarias (9,9%), Baleares (9,5%) e a cidade autónoma de Ceuta (8,9%), e as menores na Rioxa (6,9%), Nafarroa (7,1%) e Cantabria (7,7%). Primeiro ano O primeiro ano de vida é cando se producen os maiores descensos de unidades empresariais, con taxas de supervivencia do 77,3% ou inferiores. Cabe destacar que os efectivos da poboación de empresas nadas en 2014 quedaron reducidos a menos da metade tras catro anos. En canto a desaparicións nos tres primeiros anos de vida das empresas, obsérvase que a mortalidade vai aumentando ata 2010 onde alcanza o seu maior nivel. Despois descende progresivamente, salvo nos anos 2014 e 2016 nos que rexistra lixeiros aumentos.


Summary: Están fechadas a totalidade das rías de Vigo, Pontevedra, Ares-Betanzos, Baiona e Camariñas.

A Galiza só conta cunha ducia de polígonos operativos para a extracción de mexillón ante a extensión de biotoxinas que deixan inoperativas a 80% das bateas. Segundo o informe actualizado na mañá desta quinta feira polo Instituto Tecnolóxico para ou Control do Medio Mariño (Intecmar), dependente da Consellaría do Mar, hai un total de once polígonos operativos na ría de Arousa, así como outro na ría de Muros. Mentres, están fechadas a totalidade das rías de Vigo, Pontevedra, Ares-Betanzos, Baiona e Camariñas pola presenza de toxina lipofílica —diarreica— e DSP —paralizante—. Produtores de mexillón critican ante o Parlamento o trato da Xunta ao sector Con todo, nas últimas horas producíronse os primeiros negativos en varios polígonos de Arousa, Pontevedra e Muros, mais aínda deberán ser ratificados para recuperar a autorización para a extracción de bivalvos. Paralelamente, nesta quinta o Intecmar decidiu prohibir a extracción ao marisqueo de moluscos infaunais en dúas zonas da ría de Pontevedra. Son a zona III e a de Vigo —zona II.2—. Tamén están clausuradas as zonas I e V da ría de Pontevedra e a zona II de Ferrol. Moluscos epifaunais No caso dos moluscos epifaunais, como a volandeira e a zamburiña, permanecen fechadas para a súa extracción un gran número de zonas das rías galegas, como as zonas II e III da ría de Vigo, así como a totalidade das zonas das rías de Pontevedra e de Ares e Betanzos. Produtores de mexillón critican ante o Parlamento o trato da Xunta ao sector As vieiras, a pesar de ser tamén un moluscos epifaunais, teñen un tratamento lexislativo de seguridade alimentaria diferente, polo que os seus permisos para a extracción funcionan de forma independenta. Neste caso, a extracción da vieira está prohibida na totalidade das áreas de extracción analizadas polo Intecmar. No caso da ría de Pontevedra, actualmente está fechada a extracción na súa totalidade das bateas, así como de vieiras e do resto moluscos epifaunais, tendo só abertas as zonas II e IV no caso dos moluscos infaunais.


Summary: Concentráronse en Vigo para rexeitar a sentenza do TSXG que recoñece a responsabilidade da Xunta no falecemento dos dous traballadores en 2010 por eivas no dispositivo, pero que tamén sinala erros no comportamento dos dous homes. Persoal de SEAGA reclamou melloras nas súas condicións laborais

O pasado 15 de xuño coñeceuse a sentenza do TSXG que dirimía a responsabilidade no falecemento en agosto de 2010 de dous brigadistas que loitaban contra o lume en Fornelos de Montes. O ditame do alto tribunal galego determinou a responsabilidade da Xunta na morte dos dous homes, considerando que houbo un "deficiente funcionamento dos servizos públicos", considerando que a ausencia no lugar da motobomba coa que se esperaba contar foi determinante para o fatal desenlace. Porén, a sentenza apreciou tamén responsabilidade na propia acción dos brigadistas falecidos (sinalando que "presos do natural pánico, trabucaron a súa conduta e penetraron en dirección ao lume"). Isto supuxo, ademais, unha redución na indemnización que finalmente o tribunal obrigou a Xunta a pagar, rebaixando os 175 mil euros solicitados polas familias dos brigadistas a tan só 52.500. "Parte da culpa recae sobre os propios traballadores falecidos supostamente por estar onde non debían, cando se atopaban onde lles mandaron" Este mércores familiares dos dous falecidos, Xulio e Rodrigo, e brigadistas da empresa pública Seaga concentráronse en Vigo ante a delegación da Xunta na cidade para rexeitar unha sentenza que, denuncian, "os culpabiliza a eles da súa propia morte". Aínda que o ditame do TSXG recoñece que parte da responsabilidade corresponde ao Goberno galego, "outra gran parte da culpa recae sobre os propios traballadores falecidos supostamente por estar onde non debían, cando se atopaban onde lles mandaron", sinalou o presidente do comité de empresa de Seaga na provincia de Pontevedra, Josafat Puente (CIG). "Non tomaron unha mala decisión, tomaron a única que poderían tomar, xa que non tiñan outra vía de saída", engadiu a irmá dun dos falecidos. "Está bastante claro que intentaron botar terra sobre o asunto, como desgraciadamente sucede noutros procesos onde a Administración está implicada", denuncia a nai dun dos falecidos De igual xeito, Elvira González -nai de Rodrigo- considerou "inaceptable" a sentenza que "non fai ningunha mención á escaseza de medios nin á cadea de erros que desencadeou o accidente, nin á falta de coordinación entre as brigadas". E denunciou que non se investigou suficientemente o accidente: "está bastante claro que intentaron botar terra sobre o asunto, como desgraciadamente sucede noutros procesos onde a Administración está implicada", pedindo que se reabra o caso "para demostrar que hai responsables a nivel xurídico e político". De feito, a sentenza do TSXG chegou pola insistencia dos familiares, profundamente desconformes co rápido peche que a Xunta lle quixo dar ao caso en 2011, entregándolles ás familias dos dous falecidos unha indemnización conxunta de 75 mil euros. Os familiares reclamáronlle ao Goberno galego o pagamento dunha nova indemnización de 175 mil euros, en concepto de responsabilidade patrimonial da Administración. A negativa do Executivo fixo que o asunto rematase nos tribunais. Demanda de melloras nas condicións laborais e no dispositivo A concentración supuxo tamén unha reclamación de melloras nas condicións laborais dos brigadistas da empresa pública SEAGA e no propio deseño do dispositivo de loita contra o lume. Compañeiros dos dous traballadores falecidos participaron no acto denunciaron que nada cambiou no funcionamento da empresa nos últimos sete anos, "polo que en calquera día pode suceder outro accidente similar, xa que non se modificaron os protocolos de actuación". O presidente do comité de Seaga en Pontevedra criticou, por exemplo, a excesiva rotación no persoal: "Cada ano entra xente sen formar, que non viu un lume na súa vida e que non sabe como hai que reaccionar fronte a un incendio", e que ademais traballa só tres meses, "o que imposibilita que se formen verdadeiros e verdadeiras profesionais". Destacou, así mesmo, que o sector está cada vez máis atomizado, e na actualidade hai unhas 10-12 empresas traballando na extinción lumes, "o que provoca unha gran descoordinación entre elas". "Cada ano entra xente sen formar, que non viu un lume na súa vida e que non sabe como hai que reaccionar fronte a un incendio" Josafat Puente lembrou o sucedido recentemente en Portugal e advertiu que Galicia "é un polvorín, xa que ao incremento das temperaturas súmase que cada vez temos máis plantacións de eucalipto e piñeiro, dúas especies altamente combustíbeis". E recomendou establecer franxas de seguridade e preparar as estradas e pistas para que o lume non as traspase. "A cuestión non é que o monte arda ou non, porque sempre vai arder, a cuestión é que os lumes non cheguen a ser moi grandes e que se poidan controlar, para o que é necesario moita prevención", dixo. Concluíu lamentando que o Goberno galego gaste cada ano máis cartos en extinción "cando o normal sería gastar máis en prevención, para aforrar gastos en extinción". A irmá de Xulio, un dos brigadistas falecidos, tamén fixo alusión ao carácter determinante para a morte dos dous traballadores das actuais condicións laborais. "Non pode ser que a falta de experiencia e non coñecer os teus compañeiros teña estas consecuencias", denunciou, explicando que moitos brigadistas nin se coñecen entre eles, o que neste caso fixo que os compañeiros que se atopaban cos falecidos non soubesen os seus nomes, polo que non puideron confirmar que se atopaban ben. "Preguntáronlles 'estades ben, rapaces?' e respondéronlles os que estaban noutro lado. Se soubesen algo tan simple como os seus nomes agora seguramente estariamos a falar doutra cousa" concluíu.


Summary: Vídeo no interior.

Axentes da Policía española encarapuchados rodean a sede da CUP, segundo informa a formación independentista a través das redes sociais, onde tamén dixo que hai unha vintena de militantes no seu interior. A sede atópase no número 180 da Rúa Casp de Barcelona. Ducias de persoas concéntranse na zona en apoio á CUP e para rexeitar o operativo policial. Unha portavoz da Candidatura d'Unitat Popular afirmou na TV3 que a organización da esquerra independentista catalá non desbota que o Estado español abra un proceso para a súa ilegalización para, dese xeito, erosionar o bloco soberanista e reducir o seu peso eleitoral nunha eventual convocatoria de novos comicios.


Summary: O saldo vexetativo na meirande parte de Galicia foi virando a negativo nos últimos 30 anos. En 1980, 32 das 53 demarcacións presentaban aínda números positivos. En 1985 só eran 20 e en 1990 quedaban apenas 7, convertidas en 4 en 1995

1987 foi o último ano no que Galicia tivo un crecemento vexetativo positivo (+344, en concreto), para pasar xa a rexistrar en 1988 menos nacementos que defuncións (-1.823). Ese saldo foi empeorando máis e máis, ata chegar ás cifras actuais, nas que cada ano morren no noso país dez mil persoas máis das que nacen. Esta situación, motivada por unha poboación envellecida e por unha moi reducida taxa de natalidade, é xeral a todo o territorio, de xeito que tan só dúas comarcas -Vigo e Santiago- tiveron en 2014 máis nacementos que defuncións. Son moitas as voces que subliñan que nestas décadas Galicia non enfrontou esta situación con toda a decisión de debería e coas políticas máis axeitadas. Dende o Goberno galego iniciáronse plans demográficos moi limitados e que non semellan estar dando froito. E, de igual xeito, tampouco se está estimulando nin a chegada de poboación inmigrante nin se está a evitar que milleiros de mozos e mozas marchen a outros territorios na procura de mellores oportunidades laborais. En 1975 eran 30 (dun total de 53) as comarcas galegas con saldo vexetativo positivo, e en 1980 a cifra mesmo aumentara a 32 En 1975 eran 30 (dun total de 53) as comarcas galegas con saldo vexetativo positivo, e en 1980 a cifra mesmo aumentara a 32. Porén, o número foi rapidamente descendendo nos anos seguintes: en 1985 eran 20, en 1990 eran 7 (Vigo, O Morrazo, Santiago, O Salnés, Barbanza, Pontevedra e O Baixo Miño) e en 1995 só quedaban dúas (Vigo e O Salnés). Volveu haber unha pequena recuperación nos anos seguintes, grazas á descendencia dos fillos e fillas do baby boom, de xeito que no ano 2000 O Morrazo, Vigo, Santiago e Barbanza presentaron saldos positivos. No 2005 Pontevedra e O Salnés uníronse a este grupo, que en 2010 aínda sumaba seis comarcas (A Coruña, Pontevedra, Salnés, Santiago, O Morrazo e Vigo) Porén, nos últimos anos a tendencia de case todos os territorios foi a de rexistrar cada vez menos nacementos e máis defuncións, de xeito que no ano 2014 tan só Santiago e Vigo manteñen números favorables. Iso si, a propia comarca viguesa pasou dun saldo positivo de 332 en 2010 a tan só 23 en 2014. A Coruña caeu de 206 a -515; Pontevedra de 154 a -84; e O Salnés de 38 a -160. Por Concellos, en 2014 houbo tan só 19 localidades cun crecemento vexetativo positivo: Ames, Arteixo, O Porriño, Culleredo, Cambre, Salceda de Caselas, Soutomaior, Poio, Oroso, Burela, Baiona, Pontevedra, Moaña, Cambados, Pontecesures, Gondomar, Barro, Brión e Mos. Mesmo a comarca viguesa pasou dun saldo positivo de 332 en 2010 a tan só 23 en 2014. A Coruña caeu de 206 a -515; Pontevedra de 154 a -84; e O Salnés de 38 a -160 A crise demográfica non afecta só a comarcas pequenas ou rurais. O último ano que a comarca de Ferrol tivo un saldo vexetativo positivo foi en 1985. En Lugo isto sucedeu en 1984. E en Ourense en 1988. En zonas que manteñen unha gran vitalidade social e económica como Bergantiños, Noia, A Mariña Occidental este momento chegou tamén en 1988. Na provincia de Ourense, se exceptuamos a demarcación que inclúe á capital, atopamos saldo negativo en todas as comarcas xa dende antes de 1975, agás en Valdeorras (comezou a telo en 1980), Verín (en 1977) e Viana (en 1978). O último ano que a comarca de Ferrol tivo un saldo vexetativo positivo foi en 1985. En Lugo isto sucedeu en 1984. E en Ourense en 1988 Pódese tamén facer un cálculo sobre a poboación que de forma natural perdeu Galicia nas últimas tres décadas: 79.975. Así, mentres entre 1975 e 1987 houbo na nosa comunidade 135.975 máis nacementos que mortes, nos 27 anos seguintes -entre 1988 e 2014- rexistráronse pola contra 215.050 máis defuncións que nacementos. Este resultado negativo está ademais moi desequilibrado entre unhas e outras comarcas. Zonas como Vigo tiveron en trinta anos un crecemento vexetativo de 50.688 persoas, Santiago chegou aos 14.437, Pontevedra aos 10.042, A Coruña aos 16.269 e mesmo comarcas non urbanas como O Morrazo (12.865), O Salnés (11.929) ou Barbanza (5.961) rexistraron importantes saldos favorables. Mentres, lugares como Terra Cha (-13.727), Terra de Lemos (-14.159), Terra de Celanova (-9.573), O Carballiño (-9.429), Verín (-7.923), Sarria (-7-743), O Ribeiro (-7.511), A Limia (-7.424) ou Deza (-6.176) perderon deste xeito unha parte moi importante da súa poboación, sen ter en conta o fenómeno da emigración.


Summary: O galego Luís Penín escala unha das vías máis difíciles de Europa

Die Hard é un popularísimo filme, denominado pola distribuidora española como A Xungla de Cristal, no que o inefábel policía John McClane loitaba con todos os medios ao seu alcance pola supervivencia no medio dunha crise de reféns no edificio Nakatomi dos Ánxeles. En Alemaña e Austria a película de Bruce Willis titulouse Stirb Langsam, nome co que as persoas que practican escalada tamén coñecen unha das paredes máis duras do mundo, unha auténtica xungla de cristal de roca e xeo situada nos Alpes, moi cerca do pico Zugspitze, de 2.962 metros de altura, un lugar tan fermoso como perigoso no límite da fronteira xermano-austríaca. Até o de agora só un home, o alpinista Michi Wohlleben, fora quen de subir ao máis alto da Xungla de Cristal, mais un galego, Luís Penín -acompañado de David López Sáenz- xa figura con el nos libros de historia da escalada, logo de coroar a parede hai apenas un par de semanas. En declaracións a Nós Diario, o veterano escalador explica que estivo preparándose durante "catro meses" para afrontar un reto "moi complicado", por ser "un tipo de vía que, pese a non ser moi longa, pois ten 200 metros, se sube por roca e xeo, do que ten un nivel dun sexto, e hai que ter en conta que a máxima mundial de dificultade é un sétimo". "Nesta vía resulta difícil subir en todos e cada un dos tramos de corda polos que se escala, tanto física como tecnicamente, xa sexa en xeo ou en mixto", engade Penín, que considera que outro dos maiores retos que ten que afrontar un escalador de elite é a presión psicolóxica das alturas. "Cando te ves colgado dun muro de 200 metros de xeo... impresiona. Non ten nada que ver co que poida parecer nunha foto ou nun vídeo, cambia por completo", confesa Luis Penín, que asegura seguir sentindo a "presión" da montaña, pese aos seus máis de 30 anos de traxectoria. "Hai que estar sempre concentrado, o compoñente psicolóxico resulta fundamental na Stirb Langsam, pois presenta seccións de roca moi deteriorada, ou sitios de xeo nos que non podes poñer seguros porque é demasiado malo e te expós a caídas de 20 metros ou máis... aínda que o certo é que, se ben a 200 metros en vertical a cabeza diche 'que carallo fas aquí, baixa', en canto estás en terra só podes pensar en volver subir", sinala entre risos o John McClane do alpinismo galego.


Summary: O doutor Tato Vázquez recoñeceu en comisión parlamentar que o sistema empregado na Galiza para o rastrexo de contactos de positivos en coronavirus é "mellorábel" e que se producen "erros". Seguiulle a enfermeira Catuxa Lagarón, que exixiu pór fin á precariedade laboral do seu colectivo e elevar a ratio por paciente.

O sistema de rastrexo dos contactos de positivos en coronavirus na Galiza é "mellorábel", porque "nalgúns momentos existen erros de coordinación", recoñeceu esta sexta feira, 6 de novembro, o doutor Tato Váquez Lima, membro do comité técnico da Xunta para a xestión da pandemia e presidente da Sociedade española de urxencias e emerxencias, no marco da súa comparecencia na comisión parlamentar para a reactivación económica, social e cultural da Galiza. Vázquez Lima, que tamén é xefe de urxencias do Hospital do Salnés, explicou que existe un documento no seo do comité que marca que o rastrexo de contactos o debe realizar a central de seguimento do Servizo Galego de Saúde (Sergas), mentres que a Atención Primaria debe ocuparse dos casos confirmados de coronavirus e os servizos de medicina preventiva deben controlar as e os pacientes ingresados e se existen gromos nalgunha zona dos hospitais. "Non lle vou mentir, estou convencido de que é mellorábel e que nalgúns momentos existen erros de coordinación", recoñeceu Vázquez Lima, quen con todo explicou que o labor do órgano asesor de Sanidade é "facer recomendacións". "O cumprimento desas recomendacións non é a nosa misión", senón que corresponde "á xente que goberna". Así respondeu á interpelación realizada pola deputada do Bloque Nacionalista Galego, Montse Prado, que denunciou que a Xunta se negue a informar sobre o número de rastrexadores que hai na Galiza e aproveitou para reclamar o incremento do orzamento para a sanidade pública, especialmente para Atención Primaria, ao tempo que denunciou a permanente saturación das urxencias. Pola súa banda, a deputada do Partido Popular, Encarnación Amigo, interpelou o doutor para defender que a incidencia da Covid-19 na Galiza é "mellor que a media de España" porque, segundo dixo, ten "mellores sistemas de rastrexo". Con todo, o doutor recoñeceu que de non tomárense medidas como as xa postas en marcha, teríamos as UCI "en 20 días até arriba". O deputado do PSdeG Julio Torrado puxo o foco no "déficit" de recursos humanos á hora de contratar, o cal relacionou con que outras comunidades e países "se aproveiten" da capacidade da Galiza para formar profesionais. Vázque Lima concluíu instando a revisar as condicións salariais do sector e ofrecer condicións laborais "xustas" que baixen dunha interinidade que "rolda 30%", sendo mesmo maior en urxencias. Soportar unha precariedade insoportábel "Hai que rematar coa precariedade e a eventualidade", pediu a líder da oposición e portavoz do BNG, Ana Pontón, na segunda parte da comisión de reactivación, con motivo da exposición de Catuxa Lagarón, representante do colectivo Enfermeiras Eventuais en Loita. Na Galiza existiron dificultades para ter ou producir material básico como equipos de protección (EPI) ou luvas A sanitaria relatou as condicións laborais precarias das máis de 11.000 enfermeiras que conforman as listas de contratación temporal do Sergas e denunciou que a xestión das súas contratacións pola Administración as deixa "sen dereitos mínimos como son as baixas laborais, permisos remunerados por enfermidade ou falecemento de familiares, vacacións...". Lagarón explicou como encadean contratos entre a fin dun día e o comezo doutro, chegando a traballaren 20 ou 25 xornadas consecutivas sen ningún día de libranza, "incumprindo os períodos de descanso que marca a lei". "Vivimos pendentes do móbil", continuou, "xa que non coller a chamada que pode ofrecer un contrato penalízanos con 12 meses ao final da lista de candidatos", explicou. Iso súmase a que "a conciliación familiar é imposíbel ao seren chamadas para incorporarse de inmediato", e tardan "unha media de 12 anos en conseguir praza a pesar de aprobar todos os exames. Na última oposición, a persoa con mellor nota quedou sen praza", afirmou. E iso acontece cando a Galiza ten "das peores ratios de enfermeiras por doentes do Estado e de Europa". "O aumento da precariedade laboral repercute na calidade asistencial" alertou Lagarón Isto, sumado a que "o aumento da precariedade laboral repercute na calidade asistencial" valeu de impulso a Lagarón para exixir a realización dunha grande oferta de emprego público que inclúa todas as prazas de nova creación -englobando as que levan sen cubrirse desde 2012 pola taxa de reposición- e pediu modificacións legais para que se garanta o emprego estábel e de calidade. O sector da investigación reprende a Xunta polo seu escaso apoio ao coñecemento Elena Lendoiro, representante do colectivo InvestiGal, alertou na comisión de reactivación das consecuencias do insuficiente investimento en I+D+i que padece a Galiza e da aposta por unha economía baseada no sector servizos. As consecuencias son "nefastas", dixo, sinalando a destrución masiva de emprego cando o consumo deses servizos decae, o que nos deixa a mercé doutros países. A baixa aposta da Xunta pola investigación tamén provocou que a resposta á pandemia fose máis lenta. "Na Galiza existiron dificultades para ter ou producir material básico como equipos de protección (EPI) ou luvas", explicou Lendoiro. InvestiGal instou o Parlamento a alcanzar un pacto galego pola investigación. Mentres que a oposición comulgou coa exposición de Lendoiro, o deputado do PP Martín Fernández botou balóns fóra sinalando que o aumento do I+D+i no PIB está "lastrado" por mor do sector privado, en que 90% das empresas "non chega a tres empregados".


Summary: CIG, CCOO, UGT e CSI-F non acudirán á xuntanza convocada polo Goberno galego con vinte e catro horas de antelación e sen facilitar previamente o documento que se ía discutir

"Non lles imos facilitar a foto". Os sindicatos da función pública -CIG, CCOO, UGT e CSI-F- decidiron non acudir á xuntanza convocada pola Dirección Xeral de Avalación e Reforma Administrativa par este venres para negociar o contido da orde que vai regular a xornada, o horario de traballo, a flexibilidade horaria e o teletraballo do persoal ao servizo da Administración autonómica. A orde, que pasou polo Consello da Xunta o pasado xoves a modo de informe, non lles foi remitida ás centrais sindicais, que só están informadas "polo resumo do Consello da Xunta e polo publicado por algúns medios de comunicación. "A convocatoria entrou nas nosas contas de correo o xoves ás 18 horas sen documentación". "Exactamente o mesmo", din, foi o que aconteceu a pasada semana co anteproxecto de Lei do Emprego Público, presentada aos sindicatos pola conselleira de Facenda, Elena Muñoz, tamén sen documentación e "dun día para outro, sendo os últimos en ter información". Neste contexto, as catro organizacións sindicais "esixen un mínimo de respecto e boa fe dos responsables políticos da Administración, a nosa patronal, cos representantes dos traballadores e traballadoras". Os sindicatos só teñe a información "do resumo do Consello da Xunta" e do "publicado por algúns medios" CIG, CCOO, UGT e CSI-F non van acudir á xuntanza porque "non estamos dispostos a peder o tempo" nun encontro "no que simplemente lle van facilitar un documento aos únicos que non o teñen" que, ademais, terían que "escoitar as xustificacións que nos van soltar e agraciarnos cun prazo para presentar alegacións que nin sequera se van molestar en ler". O Goberno, lamentan, "nin sequera garda as apariencias" e por iso reclaman "unha auténtica negociación, que pasa por que nos faciliten a documentación con tempo dabondo para estudala". "Só asó poderemos albiscar que existe auténtica vontade por chegar a acordos e respecto polos traballadores e traballadoras", conclúen.


Summary: Música, teatro ou poesía en feminino de mañá a domingo

Co obxectivo de "facer visíbel a importancia e o papel imprescindíbel que teñen as mulleres deste país na transmisión da cultura e na viveza e riqueza que ten o noso panorama cultural", a concelleira de Festas e Dinamización Sociocultural de Pontevedra, Carme da Silva, anunciou o nacemento do festival Con voz de muller, que se desenvolverá desde mañá 30 de xullo até o domingo 2 de agosto. Na presentación tamén estiveron presentes a poeta Silvia Penas; a directora teatral Vicki Estévez; as cantantes e compositoras Faia e Belén Tajes; a regueifeira Alba María; a actriz Patricia de Lorenzo; e as tres Pandereteiras de Verducido, Clara, Candela e Cecilia. Os seus nomes son algúns dos protagonistas das 12 propostas diferentes que oferta un certame que combina os proxectos individuais cos colectivos, mesturando disciplinas como o teatro, a música ou a poesía, sempre co nexo en común da "voz das mulleres", o que en palabras de Carme da Silva "dá mostra da pluralidade que hai na actividade cultural e artística da Galiza". As actuacións repartiranse entre os días 30 de xullo, 31 de xullo e 1 de agosto en tres escenarios: a praza da Ferraría, as pistas de Campolongo e a praza da Curtidoira. Nesta última terá lugar o acto inaugural do evento, coa representación ás 20.30 horas de mañá da obra de teatro Puedes llorar los viernes, do grupo de teatro 105 besos. Pola súa banda, a clausura está programada para as 22 horas do domingo 1 de agosto nas pistas de Campolongo coa peza de Chévere As fillas bravas. Desde a organización de Con voz de muller queren destacar, ademais, que todo o certame terá lugar baixo estritas medidas de seguridade, que inclúen a obrigatoriedade de permanecer sentado ou o control e desinfección dos espazos.


Summary: O PP aposta abertamente por paralizar por tempo indefinido as transferencias autonómicas e o PSOE propón que toda competencia non estatal sexa autonómica. En Común, En Marea e BNG reclaman mudanzas na estrutura do Estado e detallan un catálogo de traspasos concretos para Galicia entre os que destaca o da AP-9

Todas as formacións políticas admiten que a política territorial é un dos grandes asuntos a debate na campaña electoral das eleccións xerais. E tamén un dos aspectos nos que maiores mudanzas poden existir en función de se o vindeiro Goberno de España se asenta no bloque de dereita ou nun bloque de esquerdas con apoios de forzas soberanistas. Así o translocen os discursos de campaña dos principais líderes e así o reflicten os seus programas electorais.O PP aposta abertamente por paralizar por tempo indefinido os traspasos de competencias e aprobar mecanismos de recentralización do EstadoPola banda da dereita a aposta recentralizadora é moito máis clara que noutras ocasións. O seu programa electoral aposta ás claras por frear os traspasos de competencias ás comunidades autónomas e mesmo por recortar algunhas competencias xa transferidas. Baixo o epígrafe Fortalecimiento de la nación, os de Pablo Casado prometen unha "moratoria que paralizará a cesión de novas transferencias ás comunidades autónomas" por un tempo indeterminado durante o cal, din, avaliarían "o funcionamento do Estado autonómico".Xunto con esa paralización, que Alberto Núñez Feijóo asegurou apoiar coa vista posta en Catalunya, o PP abre tamén a porta a un mecanismo abertamente recentralizador. "Estableceremos os cauces necesarios para que aquelas comunidades que así o desexen encomenden á Administración do Estado o exercicio daquelas competencias que poidan ser administradas de maneira máis eficaz polo Goberno da Nación", sinala o programa, que ademais asegura que un eventual Goberno de Casado ía "reforzar a presenza do Estado en todas as comunidades autónomas" mediante varias vías, como maior financiamento e recursos para as súas delegacións territoriais.Os de Casado e Rivera concordan con rebaixar, a efectos prácticos, o rango legal dos idiomas oficiais diferentes do castelánA recentralización é tamén a tónica dominante no programa de Ciudadanos referido á política territorial. Alén de proclamar, como o PP, a necesidade da aplicación do artigo 155 da Constitución contra Catalunya durante un período indefinido e prometer maiores castigos xudiciais para "separatistas", a formación de Albert Rivera promete "reforzar as competencias do Estado". Neste sentido, identifica o "Estado" unicamente co Goberno central para afirmar que pretende "fixar a distribución de competencias entre Estado e comunidades autónomas sen posibilidade de transferencia". PP e Ciudadanos cadran tamén en propoñer unha limitación e mesmo recorte da oficialidade dos idiomas oficiais diferentes do castelán. Ambos programas aseguran que fixarán por lei que saber galego, euskera ou catalán non sexa un "requisito" para acceder ao emprego público nos territorios onde son oficiais e, no caso do PP, a aposta vai alén para prometer que un documento emitido só en galego, euskera ou catalán non sería admitido como "oficial" pola Administración se non vai acompañado dunha tradución ao castelán.O PSOE propón que toda competencia non estatal sexa autonómicaO programa electoral do PSOE tamén encadra as súas propostas en materia territorial partindo da "crise (...) derivada do crecemento das aspiracións independentistas de Cataluña". "Nin dende o dereito de autodeterminación nin dende un estado de excepción territorial con carácter permanente a través do artigo 155" da Constitución "pode construírse o futuro", argumenta a oferta programática socialista, que propón entre os seus principais puntos para o "modelo Estado" fixar na Constitución que toda competencia non especificamente estatal sexa adscrita ás comunidades autónomas.O programa socialista propón detallar na Constitución cales son as competencias autonómicas e "recoñecer as singularidades dos distintos territorios" nos Estatutos, incluíndo a organización territorial internaTrataríase, expoñen, dunha "clarificación do modelo competencial" que vaia alén das "referencias xenéricas" do actual texto constitucional, as cales xeraron "falta de claridade" ou "duplicidades" con numerosas intervencións do Tribunal Constitucional. "Apostamos por unha mellor delimitación das competencias do Estado e das comunidades autónomas" recollendo na Constitución "as facultades concretas do Estado" e "establecer que todo o non atribuído" ao Goberno central "é de competencia autonómica", din diferenciando tamén entre "Estado" e autonomías.O partido que lidera Pedro Sánchez complementa este modelo cunha aposta polo "recoñecemento das singularidades dos distintos territorios nos seus propios Estatutos de Autonomía", os cales deberían "definir" de xeito máis "preciso" os "aspectos identitarios, históricos, culturais, políticos e lingüísticos". Mesmo tamén unha "organización institucional e territorial adaptada ás peculiaridades de cada comunidade" sempre que non "afecte ao funcionamento doutros territorios", indica o programa do PSOE, que tamén asegura que abordará o novo modelo de financiamento autonómico, toda vez que o anterior caducou hai media década.Transferencias concretas a Galicia nos programas de En Común, En Marea e BNG Alén de propoñer mudanzas no modelo de organización territorial do Estado os programas electorais de En Común-Unidas Podemos, En Marea e BNG baixan máis ao detalle para, no caso galego, sinalar as competencias pendentes que, do punto de vista destas formacións políticas, é prioritario transferir. Entre elas, ocupa un lugar destacado a da autoestrada AP-9 e, en xeral, as xa pactadas no seo do propio Parlamento galego, aparcadas a efectos prácticos dende hai unha década.En Común-Unidas Podemos subliña a necesidade de "reformar o modelo de Estado" incluíndo o "dereito a decidir"En Común-Unidas Podemos afirma no seu programa que pretende "reformar o modelo do Estado" con medidas que van dende un "referendo vinculante no que a cidadanía decida entre monarquía ou república, entre Estado centralizado e Estado federal" ata "superar o marco das deputacións provinciais" e unha reforma da lei que regula o funcionamento dos concellos. No caso concreto de Galicia a formación subliña que é partidaria do "dereito a decidir do pobo galego" e, paralelamente, subliña a necesidade de aprobar as "transferencias pendentes". Entre elas cita especificamente a da AP-9 e a da AP-53, a inspección de traballo, o tráfico e a seguridade viaria, os portos de interese xeral, Salvamento Marítimo e loita contra a contaminación e sanidade penitenciaria.En Marea tamén sinala no seu programa como necesaria unha reforma no modelo do Estado para recoñecer o seu "carácter plurinacional" e regular "o dereito a decidir no marco do recoñecemento de autodeterminación", así como reclamar o novo financiamento autonómico, o cal debe "responder positivamente ás demandas de transferencias" xa solicitadas por Galicia. "A nova axenda debe ser consecuente coa consideración plurinacional do Estado" e "asumir a importancia do desenvolvemento do autogoberno galego como parte esencial dunha nova idea de Estado", resume.En Marea asegura ser partidaria do "recoñecemento do dereito de autodeterminación" alén de reclamar as competencias pendentesNo ámbito estritamente competencial En Marea afirma que a súa representación no Congreso avogará pola "transferencia da AP-9" e tamén pola súa "xestión pública" mediante o rescate da concesión. Este sería un dos traspasos prioritarios nun contexto no que, subliñan, cómpre facer "efectivas" o conxunto de transferencias pendentes a través da "reactivación" da Comisión Mixta Galicia-Estado. Entre as competencias prioritarias En Marea sinala, alén da AP-9, a inspección de traballo, tráfico e seguridade viaria, portos, Salvamento Marítimo, inspección de traballo, aeroportos, sector pesqueiro, bolsas de estudo ou concas fluviais, entre outras.O BNG, pola súa banda, detalla as súas propostas en materia de autogoberno no marco da "ruptura co réxime español vixente dende a aprobación da Constitución de 1978" que "inevitablemente", debe "abordar" os "dereitos das nacións" mediante o recoñecemento do dereito de autodeterminación, salienta no seu programa electoral para o 28A. "Isto -agregan- implica que Galiza poida asumir a soberanía por medio dun proceso constituínte propio na perspectiva da creación dun estado galego soberano, a República da Galiza".O BNG fixa como horizonte "a república da Galiza" e detalla un catálogo de competencias a reclamar no curto e medio prazoAlén dese horizonte político o BNG tamén debulla "medidas a defender" no curto e medio prazo, dende a defensa dun novo modelo de financiamento "baseado no concerto económico e na bilateralidade co Estado" ata un amplo catálogo de transferencias de competencias. Entre elas, o Bloque aposta porque todo o abano competencial en materia laboral pase a depender da Xunta, así como a Seguridade Social, todas as competencias policiais e de tráfico, as infraestruturas de interese xeral como portos e aeroportos, "alén de estradas e camiños de ferro que discorren por territorio galego".As competencias en materia de costas e cuncas fluviais, Salvamento Marítimo e gardacostas, as que atinxen ao deporte incluíndo a representación en competicións internacionais ou as vinculadas ao "fomento da industria cinematográfica e audiovisual" inclúense tamén nun catálogo de competencias a reclamar nas que o Bloque tamén sitúa en lugar destacado a da AP-9 e a AP-53. O traspaso e "nacionalización destas infraestruturas" debe servir para "acabar co espolio económico que representan actualmente", advirte.


Summary: Unha vintena de embaixadores europeos visitan Galicia durante dous días para, segundo o Goberno galego, "analizar a correcta utilización dos fondos europeos que fixo Galicia". O encontro inclúe unha visita á Cidade da Cultura.

Unha "vintena de embaixadores da Unión Europea acreditados en España" e mais o embaixador de Croacia -vindeiro membro da UE- viaxarán durante dous días -este luns e este martes- a Galicia acompañados polo director da Oficina da Comisión Europea en Madrid. A visita, organizada pola presidencia comunitaria de quenda, que lle corresponde a Irlanda ata xuño, servirá para que os embaixadores aborden cuestións como "os sectores produtivos da economía e da cultura" e tamén a xestión dos fondos europeos. É neste segundo asunto no que a Xunta ten pensado aproveitar para sacar peito ante os representantes europeos. Segundo a información previa á visita ofrecida polo Goberno galego, o encontro servirá para "analizar asuntos como a correcta utilización dos fondos europeos que ten feito Galicia". Sempre segundo a versión oficial, ese uso das axudas comunitarias -interpretada de xeito crítico por diversos expertos e mesmo pola propia Comisión, que referiu os "claros e escuros" desta xestión- permitiulle "á nosa rexión abandonar a categoría de rexións menos desenvolvidas en menos dunha década". Así, o Executivo pon o foco en factores como o incremento do PIB pero non noutros como a entrada na UE de estados economicamente máis febles que o español. A Xunta preséntase como exemplo de xestión dos fondos europeos, pero tamén levará os embaixadores á Cidade da Cultura Neste escenario, o Goberno galego obviará a peor faciana dos tempos da chuvia fina dos fondos europeos, con pequenos investimentos de dubidosa utilidade, e amosaralles aos embaixadores "proxectos tecnolóxicos e de I+D+i, como o Centro de Investigación Molecular e de Enfermidades Crónicas da USC" ou "o proxecto Smart City da Coruña". Segundo o gabinete de Feijóo, o feito de que o Comité das Rexións designase en días pasados o presidente da Xunta "como relator dun ditame sobre como gastar mellor os fondos europeos" supón "un recoñecemento ao bo uso e á experiencia na xestión eficiente dos fondos da UE que realizou Galicia" dende 1986, cando comezaron a chegar as axudas estruturais. A comitiva tamén se achegará ás instalacións de Feiraco e Inditex e "manterán encontros co directo do Igape e coa conselleira do Medio Rural e do Mar". Nestas xuntanzas vánselles "presentar as grandes áreas de actuación para promover o desenvolvemento de Galicia nos próximos anos" e "explicar a postura de Galicia" ante as políticas agrarias e pesqueiras. Non obstante, non todo serán visitas a instalacións científicas e produtivas. A Xunta tamén procura que o encontro sexa "un bo escaparate para a promoción do Camiño de Santiago e da Cidade da Cultura". O Gaiás, di, debe ser "entendido" polos visitantes "como polo cultural de gran envergadura, dedicado ao coñecemento e á creatividade contemporánea de Galicia".


Summary: Ex mandos das Forzas Armadas españolas difunden no día da Constitución española un manifesto contra o Goberno do Estado.

A polémica no aniversario da Constitución de 1978 chegou coa presentación dunha declaración en contra do Goberno do Estado, impulsado pola Fundación Franco e que xa ten reunidas máis de 400 sinaturas de ex mandos das Forzas Armadas. Trátase, presumibelmente, dunha manobra para sumar apoios da Armada, que non quixo secundar as cartas e que lle enviaron a Felipe VI 39 membros da XIX Promoción da Forza Aérea e 73 da XXIII do Exército de Terra. O "grave risco para a unidade de España e a orde constitucional" que supón o Goberno español é, segundo os militares retirados, o motor deste manifesto. Os asinantes aseguran que seguen a ser militares e, por tanto, manteñen o seu xuramento de garantir a soberanía e a integridade de España. Ademais, sosteñen que, como retirados, teñen plena liberdade de expresión e non están suxeitos ás leis disciplinarias militares. Entre os ex mandos que secundan a mencionada declaración atópase o comandante Ricardo Pardo, condenado a 12 anos de cadea pola súa participación no golpe de Estado do 23-F en 1981. Xunto a el, asina tamén o tenente xeneral José María Mena, cesado como capitán xeneral de Sevilla e arrestado por suxerir, no discurso da Pascua Militar de 2006, que o exército interviría se o Estatuto de Catalunya sobrepasaba determinados "límites infranqueábeis". Outra das figuras militares que apoia o manifesto é o xeneral de división Juan Chicharro, presidente da Fundación Franco, entre outros moitos. O total de militares retirados no Estado español é de 20.000, así que conseguir un bo número de sinaturas non parece que lles vaia resultar complexo. Xa en 2018, para o manifesto de "desagravio" a Franco, no que se facía apoloxía do ditador, reuniron un milleiro de sinaturas. Nesta ocasión, partiron con 271 firmas que se incrementaron en 200 en 24 horas.


Summary: A Deputación realizará unha senda peonil en Tufións

Semanas activas arredor das infraestruturas vimiancesas. Por un lado, o Concello continúa cos traballos de recuperación, mantemento e limpeza de todos os núcleos do municipio. O tenente de alcalde, Víctor Muíño, visitou os traballos de pavimentación no núcleo de Cereixo e as limpezas que se están acometendo na parroquia de Salto. A estes traballos únese a recuperación dos antigos xardíns, como os da parroquia de Salto. Mentres, o Concello está a preparar a contorna do campo de fútbol para habilitala como área de autocaravanas, dando resposta ao incremento na demanda do turismo itinerante. Entre os traballos que se executarán atópanse a dotación de puntos de auga para dar abastecemento ás persoas usuarias, a limpeza e a colocación de sinalización para a correcta ubicación da zona. Ademais, o pasado venres recibían a visita do presidente da Deputación, Valentín González Formoso, e do deputado de Obras José Manuel Pequeño, para analizar o investimento de case medio millón de euros na novas sendas peonís na DP 1603 en Tufións (Vimianzo). As obras foron aprobadas no pleno deste venres e suporán unha importante mellora da seguridade para os viandantes. As obras executaranse no tramo que discorre entre os puntos quilométricos 2+850 e 3+480, e dotarase ao tramo de novo sistema de alumeado público, soterrando as liñas aéreas actuais e instalando 16 novas luminarias LED con soportes de 9 metros de altura.


Summary: Diagonal celebra esta fin de semana o seu décimo aniversario, cun proxecto de xornalismo independente, apoiado en case cinco mil subscritores e subscritoras. Falamos cun dos seus redactores, Pablo Rivas

Diagonal fai dez anos. Que un medio independente e situado nitidamente na esquerda celebre unha década nas rúas e con perspectivas sólidas para o seu futuro é unha nova salientable, sobre todo tendo en conta as dificultades que debe superar calquera medio de comunicación ou calquera proxecto social nestes tempos. O quincenal celébrao este sábado en La Tabacalera de Lavapiés, nunha festa que coincidirá ademais coa reapertura deste centro social referencial e na que intervirá, entre outras persoas, Santiago Alba, e que inclúe unha mesa de debate con representantes de La Marea, eldiario.es, La Tuerka, DISO Press e Carne Cruda. O xornal publicaba o seu primeiro número o 3 de marzo de 2005. Como eles e elas mesmas comentan na súa web estes días, moitas cousas cambiaron dende entón. Nos medios e na sociedade, na economía e na política españolas. A pesar das dificultades, Diagonal resistiu e creceu coa forza dos seus e das súas lectoras, ao redor de cinco mil subscritores e subscritoras, que sosteñen un medio cunha tiraxe media de dez mil exemplares, que se distribúen en máis de 200 librarías e puntos de venda. A pesar das dificultades, Diagonal resistiu e creceu coa forza dos seus e das súas lectoras, ao redor de cinco mil subscritores e subscritoras Como destacan estes días na súa web, "ás veces pregúntannos cal é a clave para que Diagonal aguantara tanto tempo. Cremos que, máis alá da convicción de que o que facemos é necesario, e de certa teimosía colectiva, hai un elemento fundamental que adoita pasar desapercibido: a rede de afectos que une as persoas que participamos neste proxecto. Como nos dixo nunha entrevista Silvia Federici, 'cando te xuntas para facer política xúntaste nun senso moito máis amplo, non só nun senso abstracto de ser político'. Este senso máis amplo, afectivo, persoal, é un tecido que nos sostén, que fai que, máis aló dun proxecto político, Diagonal sexa unha comunidade na que te sentes recoñecida". Pablo Rivas, un dos redactores de Diagonal, destaca que a pesar dun "contexto complicado", nos últimos anos "conseguiuse consolidar o proxecto porque hai unha base de lectores e unha comunidade moi fiel, que está aí e que apoia o proxecto porque Diagonal fai un xornalismo diferente". Rivas incide nas escollas temáticas do periódico: "Diagonal é xornalismo situado, é dicir, construído dende os movementos sociais, saíndo das grandes axendas e das novas que se repiten nos grandes medios de información. Nós poñemos o foco noutros temas, en temas diferentes. E cando tratamos os temas que outros tamén tocan, facémolo dende unha perspectiva crítica". Lembra, ademais, que algúns deses temas que os grandes medios obviaban hai anos e aos que só medios como Diagonal emprestaban atención nalgún momento emerxen e son recollidos por todos, pero iso non quere dicir que antes non existisen: "Os desafiuzamentos son mainstream dende hai tres anos, pero xa había moitos desaloxos moito antes, e Diagonal xa informaba deles". "Calquera medio debería cumprir un papel de crítica co poder", destaca, fiscalizando o seu labor a través da difusión de información veraz. "Porén" -critica- "a maior parte dos medios convertéronse en voceiros das grandes axencias e en difusores de notas de prensa. Medios coma nós debemos fuxir desa corrente, para poderlle contar á cidadanía o que está pasando". "O xornalismo debe seguir incomodando aquelas persoas que ostentan o poder e que o exercen en prexuízo do común", engade. "Os desafiuzamentos son mainstream dende hai tres anos, pero xa había moitos desaloxos moito antes, e Diagonal xa informaba deles" Rivas cre que moitos medios contribuíron durante anos ao descrédito e á crise de credibilidade do xornalismo: "Hai medios de comunicación que menten de forma deliberada e que buscan crear unha realidade paralela. Moitos medios practican unha neolingua, inventando unha realidade que non existe, por exemplo cando El País fala dos saltos masivos na valla de Melilla, ou dunha invasión". "A alternativa" -engade- "é traballar día a día os temas, gañar a confianza do teu público, comprometerte con el a que non lle vas mentir, a que non vas favorecer a unha forza política determinada ou a un grupo de poder". Amósase optimista de cara ao futuro: "Coa explosión social que se está a vivir nos últimos anos, a xente vai achegándose a medios que contan a realidade dende outro punto de vista. Diagonal é e quere ser un medio profesional, independentemente de que teña unha base moi social. A nosa función é procesar moita información que flúe a través das redes". "Queremos manter a nosa perspectiva crítica e ir cada vez máis ampliando o noso radio de acción. Traballamos día a día para mellorar e para chegar a máis xente, a moitas persoas que aínda non nos coñecen. Para que a nosa forma de facer xornalismo e de contar a realidade chegue a máis xente", conclúe.


Summary: Advirten do risco de que a comarca se converta "nun deserto industrial"

Centos de delagados da CIG tomaron parte en Vigo na primeira das accións do sindicato nacionalista no marco dunha campaña para reclamar traballo digno na comarca: Unha asemblea de delegados e unha manifestación que finalizou diante da sede da Xunta na cidade. Alberto Gonçalves, de CIG-Vigo, alertou da situación de crise que padece a bisbarra e que ameaza con convertela "nun deserto industrial". Fronte a isto, reclamou unha verdadeira política industrial que apoie os principais sectores produtivos (naval, automoción, construción, pesca, etc) mediante o fomento da iniciativa pública. O secretario nacional da CIG-Industria, Xoán Xosé Bouzas, considera especialmente preocupante a situación de crise que padece unha industria estratéxica como é o naval. "O caso de Vigo é gravísimo, xa que se perderon uns 10.000 empregos en nove anos, quedando na actualidade menos de 1000 traballadores/as no sector". Suso Seixo, secretario xeral da central nacionalista, fixo especial fincapé no interese da patronal en rematar coa negociación colectiva co obxectivo de individualizar as relacións laborais. "Pretenden centralizar os convenios a nivel estatal para reducir a posibilidade de que poidamos incidir neles e melloralos". Seixo reivindou a importancia da mobilización social e reivindicou a necesidade de que o noso país conte con plena soberanía.


Summary: A xuíza considera que os catro sospeitosos maiores de idade -na sexta feira quedaron arrestados dous rapaces menores- puideron cometer un delito de homicidio ou asasinato, aínda por aclarar. Un dos menores xa pasou a disposición do fiscal e está previsto que nas próximas horas suceda o mesmo co outro mozo. De feito, transcendeu que a Fiscalía pedirá ao xulgado de garda o internamento dos dous nun centro de menores.

[Actualizada ás 21.35 horas] A maxistrada responsábel do Xulgado de Instrución número 1 da Coruña vén de decidir enviar aos tres varóns maiores de idade -nesta sexta feira transcendeu a detención doutros dos rapaces, neste caso menores- detidos polo asasinato de Samuel Luiz a prisión. Será nun réxime provisional, sen posibilidade de fianza pero si terán comunicacións. Os tres acusados, veciños da cidade con idades comprendidas entre os 20 e os 25 anos, son considerados autores da malleira mortal (na que estiveron implicados máis individuos) que recibiu o mozo de 24 anos o pasado sábado de madrugada. Pasarán un tempo na cadea porque, ao entender da xuíza, existe un risco de fuga ou de destrución de probas sobre o asasinato. Os homes, ao igual que unha cuarta detida maior de idade, pasaran a disposición xudicial na mañá da sexta feira pero a xuíza decidiu que a moza -de 19 anos- quede en liberdade. No entanto terá a obriga de comparecer no xulgado. En contra do que se pensaba nun primeiro momento, semella que Fiscalía non tiña demandada unha pena de cárcere para ela. A responsábel da sala conclúe que os catro son sospeitosos de ter cometido un delito de homicidio ou asasinato, aínda por aclarar no proceso de instrución. Segundo fontes xudiciais, ningún dos investigados pediu acollerse ao seu dereito a non declarar. Rexeitan que se trate dun delito de odio A isto súmase que a investigación sobre o móbil do crime segue aberta, mais entre a cidadanía cobra forza a motivación LGTBIfóbica após coñecer as declaracións das amizades de Samuel, que dixeron que lle atacaron con insultos homófobos. Segundo fontes consultadas por Europa Press, os catro primeiros detidos aseguraron que non coñecían á vítima e rexeitaron que o ataque respondera a un motivo de odio ou de compoñente de tipo sexual. A muller só contestou aos interrogantes que lle fixo o seu avogado, Luciano Prado. A presunta agresora que quedou libre pero coa obriga de acudir ás comparecencias cando a chamen afirmou que "en ningún caso" agrediu Samuel nin animou a ninguén a facelo. De feito, ante a xuíza subliñou que mesmo recriminou a actitude do seu mozo, un dos detidos (de 20 anos) que ingresarán no cárcere. A outro dos arrestados -de 18 anos-, neste caso defendido por Ramón Sierra, atribúenlle o roubo do móbil da vítima, ademais do asasinato ou homicidio. Este foi o único que aceptou dar resposta ás preguntas de todos os letrados, mentres que os outros dous compañeiros seguiron a liña da moza falando só cos seus representantes legais. En liñas xerais, destacaron que a malleira decorreu porque pensaban que os estaban a gravar e non por outro motivo, pois incidiron en que non coñecían á súa vítima. Pola súa banda, Sierra garantiu que o seu cliente é "inocente". Dixo que non participou "non no linchamento nin no que está considerado como homicidio". Porén, algunhas das cidadás que se achegaron aos xulgados -a maioría para increpar aos detidos- solicitáronlle que se aparte do caso como fixera co do Chicle. En paralelo a estas declaracións, avanzouse que os dous menores arrestados na sexta feira pasarán a disposición da Fiscalía de Menores. De feito, a última hora da tarde xa se producira ese proceso cun dos detidos, que son amigos do grupo de adultos, e está previsto que na noite tamén remate o trámite co outro rapaz. Vén de transcender que a Fiscalía pedirá ao xulgado de garda o internamento dos dous nun centro de menores. O caso segue baixo secreto de sumario e nos próximos días comparecerán ante a xustiza as testemuñas do crime. Críticas a Feixoo Mentres nas declaracións chegaron as negativas ao crime homófobo, asociacións LGBT+ cargaron nas redes contra o presidente da Xunta, Alberto Núñez Feixoo, polas declaracións realizadas ao ser preguntado polos medios se consideraba o asasinato de Samuel como LGTBIfóbico. Feixoo dixo que a Xunta se posicionará cando se lle notifique o móbil do asasinato, e sinalou que os detidos afirmaron que non coñecían a vítima, e preguntouse "se se pode, en consecuencia, sacar unha extrapolación directa, inmediata e relacionada entre a causa, disparatada, e o efecto".


Summary: É de 11.431 millóns, equivale máis de 18% do PIB de Galiza.

A débeda pública de Galiza está no terceiro trimestre en 11.431 millóns de euros, o quer supón que aumentou nun ano en 294 millóns de euros. Equivale a 18,3% do Produto interior bruto (PIB) do noso país. Esta cifra supón unha baixada de 118 millóns de euros a respecto dos 11.549 millóns de débeda pública no segundo trimestre deste ano. A débeda pública de Galiza é 1.000 millóns de euros superior a todo o orzamento da Xunta de Galiza para 2018. Eses orzamentos atinxen os 10.723,9 millóns de euros. Cando en 2009 Núñez Feijóo chegou á Xunta esta débeda era de menos de 5 mil millóns de euros, 4.859. Nestes anos, pois, disparouse en perto de 7.000 millóns de euros e o seu peso a respecto do PIB aumentou en once puntos.


Summary: Martiño Noriega afirma que o presidente de Anova está implicado "na trincheira do presente". Beiras anunciou a súa intención de non se presentar nas vindeiras autonómicas.

Xosé Manuel Beiras seguirá a ser unha "referencia" independentemente do cargo institucional ou partidario que ocupe. Así o manifestou Martiño Noriega horas despois de que Beiras anunciase nunha entrevista en Eldiario.es que non pensaba volver presentarse ás eleccións autonómicas. Para Martiño, porén, dous anos son moitos en político e o importante é "a trincheira do presente", onde Xosé Manuel Beiras está implicado e traballando, engadiu. Para Anova, a figura de Beiras ten "unha centralidade absoluta" que vai "alén dos seus cargos". Por iso a súa importancia non minguará polo feito de concorrer ou non como candidato a unha cita coas urnas. Cidadanismo Martiño Noriega realizou estas declaracións durante a presentación da Conferencia Política Municipal que Anova vai realizar esta fin de semana en Teo. Unha cita na que a formación debaterá e analizará sobre as diferentes cuestións relativas á cita coas urnas que haberá en seis meses. Anova reiterou a súa aposta por sumar e participar no seo das candidaturas e plataformas cidadás nos concellos nos que estas concorran ás municipais. Naqueles onde non existan estas, Anova avoga traballará pola creación de frontes amplas. Noriega considera que o 'espazo de ruptura' nas cidades galegas vai ter representación nos Concellos e que mesmo van ser decisivos.


Summary: O prezo do megawatt supera os 1.000 euros/hora no mercado alemán a futuro.

A presidenta da Comisión Europea, Ursula von der Leyen, anunciou esta segunda feira que Bruxelas traballa nunha "intervención de emerxencia e unha reforma estrutural do mercado eléctrico". Bruxelas negocia novas sancións a Rusia mentres o euro segue a perder valor Von der Leyen sinalou que o mercado enerxético deseñouse "para outras circunstancias" e que está detrás dos prezos "desorbitados" no continente ao ligar o prezo do gas ao doutras enerxías. Unha reforma do mercado enerxético que de seguro será debatida na cimeira extraordinaria de ministros e ministras de Enerxía da UE que terá lugar o próximo 9 de setembro, anunciada esta segunda feira polo ministro de Industria checo, Jozef Sikela, Estado que ostenta a presidencia semestral da UE. "Despois dunha fin de semana chea de negociacións, podo anunciar que convocamos o encontro extraordinario do Consello de Enerxía. Reunirémonos en Bruxelas o 9 de setembro", sinalou. Indicou tamén que a UE "debe arranxar o mercado enerxético". Este anuncio chega nun contexto no que o custo almacenista da electricidade en Alemaña para 2023 marcou un novo fito na súa escalada, ao superar esta segunda feira por primeira vez os 1.000 euros por megawatt-hora (MWh), duplicando o seu prezo en apenas dúas semanas como consecuencia da crise de subministración enerxética na rexión. Deste modo, os futuros do prezo da electricidade para 2023, aqueles que son acordados con anterioridade á compravenda, segundo os datos da Bolsa Europea de Enerxía, rexistraron unha suba de ao redor de 100% desde que o pasado 16 de agosto superasen por vez primeira os 500 euros por megawatt-hora. Hai un ano, o prezo do megawatt hora situábase por baixo de 90 euros. Segundo os datos de Bloomberg, o prezo da enerxía de Alemaña para 2023 alcanzou os 1.050 euros por MWh ás 10.19 horas de Berlín, despois de que a pasada sexta feira superasen o limiar dos 1.000 euros no caso do mercado eléctrico de Francia. Francia nacionalizará por completo a empresa eléctrica EDF para garantir o subministro O grupo francés EDF anunciou a semana pasada que os fechamentos de catro reactores nucleares ampliaranse durante algunhas semanas máis por problemas de corrosión. Na actualidade, 32 dos 56 reactores franceses atópanse fóra de servizo por labores de mantemento ou avaliación de riscos de corrosión. Unha situación dos mercados enerxéticos que está xerando unha fonda preocupación en moitos Estados da Unión Europea (UE). O chanceler austríaco, Karl Nehammer, mantivo unha reunión específica a última hora do domingo para abordar a situación da enerxía co ministro de Finanzas de Austria, Magnus Brunner, a ministra de Enerxía, Leonore Gewessler, o xefe da compañía enerxética austríaca Verbund, Michael Strugl, e o concelleiro de Finanzas e Orzamentos do Concello de Viena, Peter Hanke, para contar coas súas opinións. "Debemos deter dunha vez esta loucura que se está producindo nos mercados enerxéticos", avisou o chanceler antes do comezo dunha reunión na que buscaron solucións para combater os altos prezos da enerxía no mercado enerxético de Austria. "Hai que facer algo dunha vez; este mercado non se regulará por si propio na súa forma actual. Fago un chamamento a todos os vinte e sete (Estados da UE) para que se poñan de acordo e deteñan inmediatamente esta explosión de prezos", declarou o chanceler. Nova suba do megawatt, que rozará mañá os 460 euros O prezo medio da luz para os clientes de tarifa regulada vinculados ao mercado almacenista no Estado español subirá esta terza feira 8,51% con respecto á segunda feira, até os 459,4 euros por MWh, tocando así un novo máximo desde que entrou en vigor a excepción ibérica para topar o prezo do gas na xeración eléctrica, segundo o Operador do Mercado Ibérico de Enerxía. Sánchez anuncia unha "excepción ibérica" que permitirá que España e Portugal rebaixen os prezos da enerxía Neste contexto, a ministra de Industria, Comercio e Turismo do Estado español, Reyes Maroto, descartou esta segunda feira que vaia haber problemas de subministración enerxética na industria e pediu apoio ao Plan de Continxencia que o Executivo español debe remitir a Bruxelas en setembro. Un plan que está a ser deseñado polo Ministerio de Transición Ecolóxica e o Reto Demográfico, cuxa ministra ao cargo, Teresa Ribera, desenvolve esta semana varias reunións ao respecto.


Summary: Alexandre Brea, creador de 'A poesía está morta' xunto co seu compañeiro Álvaro Toimil, explica en que consiste o proxecto, estreado o 31 de decembro do pasado 2020, e fala da temática dos poemas que o conforman. Brea, autor dos textos, e Toimil, creador dos vídeos e da estética das pezas, pretenden actualizar o formato da poesía tradicional mediante a produción de obras audiovisuais que poidan resultar máis atractivas para a mocidade.

Avante Pouca En que consiste o proxecto? Como xurdiu a idea? O proxecto nace ao reflexionar sobre o formato atrasado da poesía que impide que moita xente a consuma. Comparando a situación da poesía coa da música, vemos que non hai ningunha canción que non teña o seu videoclip, polo que o paso lóxico sería crear pezas audiovisuais tamén para os poemas. O título A poesía está morta non mostra un aspecto negativo desta, senón que, con el, intentamos reafirmar a oportunidade de que a poesía poida renacer mediante a súa actualización. Álvaro, o meu compañeiro do proxecto, e mais eu, decidimos traballar conxuntamente co fin de producir vídeos que acompañasen os meus textos, creando, desta forma, pezas únicas cuxas partes se complementasen entre si. Dado que, en moitas ocasións, os poemas presentan certas partes de difícil comprensión, pensamos que asociar os versos con imaxes é unha moi boa solución. Existe unha produción de poesía galega excelente e é unha pena que os e as poetas sexan tan descoñecidos. Con este proxecto pretendemos chegar a moita xente, principalmente á mocidade, facendo da poesía unha peza máis atractiva que non cause rexeitamento; por iso nos movemos, principalmente, por Instagram e Youtube. Avante Media En canto á metodoloxía de traballo, que pasos levan a cabo para realizar as publicacións? Os poemas xa os escribira eu tempo antes de presentar o proxecto. No referido á planificación dos vídeos, foi un traballo conxunto dos dous no que deixamos correr a nosa imaxinación. O proceso durou case dous anos, pois un deles foi exclusivamente para a realización dos vídeos, dado que todo o producimos nós: gravamos, montamos, editamos e mesmo preparamos escenarios como o deserto e a chuvia artificial da última peza. Actualmente xa están publicados nas nosas redes os nove poemas que conforman A poesía está morta, pero temos aínda moitas ideas para o proxecto. Ademais de seguir publicando textos, gustaríanos presentar o proxecto en formato físico, quizais nunha lámina ou mesmo nun despregábel. Pensamos que pode ser un proxecto que dure no tempo, nós desde logo imos seguir traballando nel. Como explicaría as temáticas das pezas que conforman A poesía está morta? Os textos deste poemario son moi persoais. O interesante é que todos están relacionados e contan distintas partes dunha mesma historia. Falan de que todos estamos condenados a cometer os mesmos erros, pero tamén das cuestións positivas que se poden lograr deles. Narra a fin dun mundo e a creación doutro, identificado cun deserto que simboliza a morte, mais tamén o propio renacer. As pezas contan con reflexións filosóficas sobre a vida, o paso do tempo, a memoria... e están moi inspiradas nas miñas vivencias persoais, pero tamén na nosa sociedade de consumo que provoca que vivamos hipnotizados e hipnotizadas polas pantallas. Con estes textos pretendía expresar a decadencia creativa da sociedade e de como esta afecta o protagonista a nivel persoal, cuxa vitalidade se vai apagando pouco a pouco. Avante Toda É un proxecto realizado integramente en galego, por que? Está en galego porque é a lingua que falamos e na que nos ía resultar máis sinxelo expresar os nosos sentimentos. Tendo en conta a situación na que vivimos de claro retroceso do galego, nós queriamos achegar o noso gran de area e crear contido na nosa lingua que a xente puidese desfrutar. A mocidade adoita pensar que os proxectos en galego non teñen visibilidade, e non podemos pensar así, pois esa mentalidade leva á desaparición da lingua.


Summary: Un operario faleceu en Marín esmagado por un guindastre e outro en Outes ao caer desde unha torre de alta tensión.

Terza feira negra na Galiza: 2 operarios mortos e 1 ferido é o balanzo dos dous accidentes mortais que tiveron lugar esta xornada, en Marín, na comarca de Pontevedra; e en Outes, na de Noia. Un traballador faleceu na mañá de hoxe por esmagamento nun accidente laboral rexistrado no Porto de Marín nunha operación co guindastre que manexaba. Así o informou o 112, que sinalou que o equipo sanitario desprazado non puido facer nada por salvarlle a vida após este accidente laboral, ocorrido sobre as 11,30 horas. Á zona o 061 desprazou unha ambulancia de soporte vital avanzado cuxo persoal confirmou o falecemento do home M.A.F.M., de 61 anos de idade, indicaron a Europa Press fontes sanitarias. Fontes do Instituto Armado sinalaron Europa Press que abriu unha investigación en relación á morte deste traballador, veciño de Pontevedra, para aclarar as circunstancias do accidente laboral. Outes A última hora da mañá informábase que un traballador faleceu e outro resultou ferido de consideración nun accidente laboral ao caer ao chan desde unha torre de alta tensión mentres realizaban labores de mantemento a unha altura duns 60 metros no municipio de Outes. Así o informou o 112 Galicia, que indicou que os feitos tiveron lugar nunha zona de monte na parroquia de Valadares sobre as 10:15 horas de hoxe Nese momento, varias persoas particulares avisaron do accidente ao 112 Galiza. Após iso, os xestores do Centro Integrado de Atención ás Emerxencias (CIAE) solicitaron a intervención de Urxencias Sanitarias de Galiza-061, que mobilizou até o lugar un helicóptero medicalizado, no que foi trasladado o traballador ferido ao Complexo Hospitalario Universitario de Santiago de Compostela. Por outra banda, puntualizaron as mesmas fontes do servizo de emerxencias, os efectivos médicos nada puideron facer por salvarlle a vida ao outro operario accidentado. Un total de 28 persoas falecen en accidente laboral no primeiro semestre na Galiza. O noso país rexistrou un total de 11.493 accidentes laborais no primeiros seis meses do ano. Entre eles, ademais dos mortais, houbo 207 graves e 11.258 leves. Do total, 27 dos sinistros con falecidos na Galiza producíronse na xornada laboral e un en itínere. Estas 28 vítimas mortais supoñen unha menos que as 29 do primeiro semestre de 2019, aínda que este ano estivo marcado polo confinamento e o estado de alarma a raíz do coronavirus.


Summary: Elena Muñoz afonda no optimismo do presidente e insiste en que a Xunta xa pode recoller "froitos do esforzo" dos últimos anos. PSdeG e BNG obśervana "no país das marabillas" e censuran que obvie a suba do paro ou o "deterioro" da sanidade e da educación.

"Galicia está mellor" que o resto do Estado, o labor da Xunta mantena como "un país comprometido, solidario e innovador", a "protección social" está "blindada" e é "cada día máis extensa" e os "esforzos" dos últimos anos xa se poden comezar a recoller. É o retrato da sociedade e da economía galegas que a conselleira de Facenda deixou este martes sobre a tribuna do Parlamento. Elena Muñoz acudia á Cámara para dar conta do peche do exercicio económico de 2011 e tamén para explicar o acontecido no Consello de Política Fiscal e Financeira, a reunión dos responsables económicos das autonomías co Goberno central. E o diagnóstico non puido ser máis optimista en pleno retorno da recesión económica e mentres segue a arreciar a treboada financeira en Europa. Recollendo o testemuño das mensaxes lanzadas polo presidente da Xunta durante a fin de semana no congreso do PP de Valencia e o luns nun almorzo informativo en Madrid, Muñoz insiste en que o Goberno galego "se adiantou" na austeridade e no cumprimento dos estritos límites do déficit e por iso, "por terse anticipado", "a cidadanía galega é a menos afectada polo importantísimo axuste" que percorre o Estado. A conselleira mantén que a "protección social está blindada e é cada día máis extensa" grazas ao control do déficit Esa comparación con outras comunidades é, precisamente, o centro do argumentario da conselleira como días atrás o foi do presidente. "Non estamos incrementando impostos, non estamos baixando os soldos dos funcionarios, non se pechan hospitais nin centros educativos, non se ten que estar facendo o que fan outras comunidades", resume a titular das contas públicas. Galicia, en síntese, "ten os deberes feitos" por ter pechado 2011 cun 1,61% de déficit -o límite fixado polo estado era o 1,5%-, "novamente está á cabeza" e por iso, asegura, en pouco tempo poderá aplicar "políticas que fomenten o crecemento e impulsen a economía". Pero iso será en 2013 ou, o que é o mesmo, despois das vindeiras eleccións autonómicas. Aymerich: "Podemos estar orgullosos con 300.000 parados máis e un de cada catro nenos baixo o limiar da pobreza" A proximidade dos comicios é precisamente un dos factores que os grupos da oposición vén por tras do optimismo de Muñoz. "Podemos estar orgullosos", ironizou o nacionalista Carlos Aymerich tras escoitar o diagnóstico da conselleira e a lembranza de que o recorte para 2012 terá que ser de 69 millóns de euros, un 0,4% do conxunto das autonomías. "Podemos estar orgullosos" con "300.000 perados, un de cada catro nenos baixo o limiar da pobreza, récord de expedientes de regulación de emprego, 25.000 dependentes" á espera dunha prestación e "cun incremento escandaloso das listas de espera" no Sergas. "Pero temos que estar orgullosos, porque parece que se cumpre co déficit", di o voceiro económico do BNG. Alén das operacións de "maquillaxe" contable como o peche do exercicio antes do remate o do ano, segundo Aymerich o efecto de cumprir co déficit "caia quen caia" é que "o primeiro que cae é o gasto social". En total, di, "o recorte acumulado en tres anos é de 2.270 millóns". A Xunta, di, "fachendea" por non ter apenas déficit financeiro, pero "temos déficit social, laboral, en igualdade e en actividade económica". "Diso deberían preocuparse, e non de andar por Madrid fachendeando", di. "O presidente Feijóo" e, por extensión, a conselleira, "viven no país das marabillas", engade a vicevoceira socialista, María José Caride, quen di "non saber a que país corresponde" o retrato trazado por Elena Muñoz. "Alén do exercicio do déficit non teñen nada que amosar" e ese control "non é un obxectivo, é un instrumento". "Pregúntelles ás familias que non teñen traballo se están satisfeitas con que Galicia teña un 1,61% de déficit", reta a deputada do PSdeG, en cuxa opinión a primeira preocupación do Goberno debera ser que dende a chegada do PP á Xunta hai "102.900 parados máis", "a terceira comunidade con maior destrución de emprego entre 2009 e 2012". Cando Feijóo era candidato, lembra, dicía "que o éxito dunha política económica se mide cos datos do INEM". Caride: "O presidente Feijóo vive no país das marabillas, non sei a que país corresponde" O Executivo, di Caride, está "xordo e cego" ante os problemas sociais, acumula recortes, "esgota a capacidade de endebedamento -pasou de algo máis de 3.000 millóns a máis de 7.000- e non consegue a "discriminación positiva" do Estado que Feijóo prometera, precisamente, por "ir mellor". "Seguen querendo ligar a evolución do paro co déficit e equivócanse", retruca a conselleira, engadindo ademais que "o comportamento" do desemprego "é mellor en Galicia que no resto de España dende 2007". "O nivel de endebedamento está controlado" e, en canto ás "vantaxes" que ten Galicia a respecto doutras autonomías, "están á vista", asegura. Nesta liña afondaba tamén o voceiro do PP, Pedro Puy, que convidaba a oposición e especialmente a Aymerich a "viaxar por España" para comprobar que outros gobernos recortan máis ca o de Feijóo. "Todos viaxamos cando viaxa o presidente, que é de todos", ironizou o nacionalista.


DOCUMENTO: Consulta aquí o DOG coas novas medidas para o transporte público en GaliciaO Goberno galego establece medidas de hixiene contra o coronavirus e servizos mínimos e máximos nas liñas de transporte da súa competencia, e recoméndaas para os buses urbanosA Consellería de Infraestruturas e Mobilidade publica no Diario Oficial de Galicia (DOG) deste venres diversas medidas a aplicar no transporte público da súa titularidade, sexan buses interurbanos ou transporte de ría, a partir do próximo luns día 11 de maio. Malia solicitar a Consellería de Sanidade ao ministerio para a seguinte fase do desconfinamento unha mobilidade total por Galicia máis alá da unidade territorial que se estableza para o control da pandemia, que a Xunta quere que sexan as áreas sanitarias, Infraestruturas diferencia dous tipos de servizos de transporte interurbano en función de se desenvolven a súa actividade "dentro da mesma unidade territorial" ou "entre dúas unidades territoriais diferentes, segundo as defina a autoridade sanitaria".Segundo a orde publicada no DOG, que eleva algo a oferta de transporte actual reducida desde o inicio do estado de alarma e que dará pé a indemnizacións millonarias ás empresas por impedirlles cumprir as súas concesións, a partir do luns dentro dunha mesma unidade territorial de desconfinamento deberá haber unha "oferta de servizos equivalente a un mínimo do oitenta por cento (80%) en horarios punta e dun cincuenta por cento (50%) en horarios val, con respecto ao volume previsto segundo as condicións ordinarias". Pola contra, "entre dúas unidades territoriais diferentes, reducirase o volume da oferta de servizos nun mínimo do cincuenta por cento (50%)".A orde indica que as horas puntas son entre as 6 e as 9.30 da mañá e entre as 13 e as 16 da tarde, e as horas val o resto do día e que as empresas "poderán propoñer, cando sexa posible, intensificar a oferta de servizos nas franxas horarias de maior demanda, coa finalidade de mitigar o efecto das restricións da capacidade máxima dos vehículos". Nada di a orde a respecto de que a mobilidade entre unidades territoriais distintas pero que se atopen na mesma fase de desconfinamento poida ser a mesma, como se se producise na mesma unidade territorial, como reclamou verbalmente o presidente Feijóo.A Xunta fai recomendable o uso de luvas e o pagamento con medios electrónicos e, cando sexa en metálico, fixa a obriga de utilizar antes e despois os dispensadores de xel hidroalcólico que deberá haber en todos os vehículosAdemais de establecer os servizos a prestar, a Xunta reproduce algunhas das obrigas de hixiene establecidas a nivel estatal, como a de que usuarios e persoal empreguen máscaras ou manteñan distancia, con medidas como que non sente ninguén nas prazas inmediatamente posteriores aos condutores ou se respecte a distancia xeral de dous metros entre persoas nas paradas ou ao subir e baixar dos vehículos. Os viaxeiros non poderán empregar asentos contiguos a outras persoas salvo que residan na mesma vivenda e a ocupación máxima dos vehículos será reducida á metade, ou a un máximo de dúas persoas por metro cadrado para os vehículos nos que se pode ir de pé, como os autobuses urbanos.Tamén se establece como recomendable o uso de luvas e o pagamento con medios electrónicos e, cando sexa en metálico, fixa a obriga de utilizar antes e despois os dispensadores de xel hidroalcólico que deberá haber en todos os vehículos.Todas estas medidas, que deberán ser comunicadas polas empresas aos seus usuarios, serán de aplicación a partir do luns nos servizos de transporte público interurbano de titularidade da Xunta, que as recomenda aos concellos que conten con servizos de transporte público urbano.


Summary: Abriu esta sexta feira o período de consulta pública e o documento pode consultarse no Portal de Transparencia.

A Consellaría de Medio Ambiente, Territorio e Vivenda abriu esta sexta feira o período de consulta pública da nova Lei de avaliación ambiental que prepara a Xunta de Galiza, despois de recibir a luz verde do Consello. O obxectivo do novo texto será "simplificar e axilizar" os procedementos de avaliación ambiental, para "favorecer o desenvolvemento económico" sen relaxar a protección do medio, segundo avanzou a pasada quinta feira o presidente galego, Alberto Núñez Feixoo. Na Galiza, segundo informa o Goberno galego, aplícase na actualidade a norma estatal de 2013. Non obstante, para a Consellaría de Medio Ambiente, esta provoca que as avaliacións ambientais "se prolonguen en exceso", provocando atrasos "inxustificados". No documento exposto no Portal de Transparencia infórmase de que a Consellaría de Medio Ambiente "realizou e está a realizar importantes modificacións normativas que teñen unha incidencia ambiental de gran relevancia", e que unha vez desenvolta a normativa sectorial cómpre actualizar a lexislación "transversal". A norma galega, que data de 1995, foi deixada sen efecto após varias modificacións aprobadas polo propio Executivo de Feixoo, entre elas as realizadas a través da lei de acompañamento dos orzamentos. Precisamente, na derradeira aprobada polo Partido Popular modifícase o período de vixencia das declaracións de impacto ambiental, que se amplía de catro a seis anos cunha aplicación retroactiva dun lustro. O anuncio do Goberno recibiu as duras críticas do deputado do Grupo Común de Esquerda Antón Sánchez: "Feixoo pretende eliminar trabas e simplificar os trámites aos seus amigos das eléctricas".


Summary: Afirma que foi a Xunta a que destapou a suposta fraude de subvencións a cursos de formación, que ameaza con salferir a administración. O sumario reflicte o abono pola rede de 17.000 euros ao PP.

O presidente da Xunta afirmou esta quinta feira que calquera alto cargo da administración autonómica que sexa sospeitoso de cometer unha irregularidade será denunciado. Unha frase feita ao tempo que dicía non ter constancia "nin directa nin indirecta" de pagamentos ao PP polo empresario Gerardo Crespo, considerado o líder da rede de fraude investigada na 'Operación Zeta'. Crespo, empresario coruñés afiliado do partido Popular e imputado na mencionada trama de estafa de axudas públicas de varios millóns de euros, rexistrou nos documentos de contabilidade das entidades requisados pola policía pagamentos ao PP e a altos cargos da Xunta, segundo informa 'La Opinión de A Coruña'. As anotacións reflicten dous abonos ao PP (o 4 de abril e o 7 de novembro de 2011). As empresas e compañías de autónom@s e discapacitad@s investigadas pola unidade especializada en delitos fiscais da Policía Nacional meteron no peto, segundo a investigación, por volta de 20 millóns de euros. A gran maioría deses millóns (15 de 20) procedían da Xunta entre 2008 e 2012 por organizar cursos para persoas en desemprego, cursos que en moitas ocasións, nin se chegaron a impartir. Vence: "É a punta do iceberg dunha corrupción moito máis profunda que afecta ao PP" O portavoz nacional do BNG, Xavier Vence, considera que a información que se está a coñecer sobre a presunta xestión fraudulenta dos fondos europeos para a formación ocupacional por parte das empresas de Gerardo Crespo "reflicte un problema de moito máis calado que afecta á xestión dos fondos para a formación ocupacional por parte do PP e da Xunta de Galiza".


Summary: O BNG concentrouse perante a Casa do Concello da capital da Galiza para exixir demisións após a decisión da Audiencia de xulgar a 7 membros do grupo de goberno. Unha exixencia que tamén fan PSOE, AGE e Candidatura do Povo.

Unha concentración do BNG na Praza de Obradoiro ante a Cada do Concello de Santiago de Compostela exixíu a demisión dos 7 edís do grupo de goberno que van ser xulgados o 19 de maio por prevaricación. É hora de demisións e de que se deixe paso a unha corporación limpa". O portavoz nacional do BNG, Xavier Vence, considera que "xa non hai tempo para agardar máis" e lembra que "hai 5 expedientes abertos, 5 sumarios abertos e que hai 10 concelleiros do grupo municipal do PP" implicados. "Hai que tomar medias sanitarias, E a primeira é que se vaian". Vence instou ao presidente da Xunta e do PP de Galiza a que "interveña dunha vez" e preguntou se o "modelo de goberno corrupto de Compostela" é o que Feijóo ten por modelo do PP. Pola súa banda, o voceiro municipal nacionalista Rubén Cela denunciou a "situación insostíbel" que se está a vivir e pediu a Feijóo que tome medidas sobre eses concelleiros para que a veciñanza de Compostela "non tela que seguir a sentir bochorno e vergoña". Tamén desde o PSdeG, e por boca do seu portavoz municipal Francisco Reyes, se pedíu a demisión detes sete concelleiros populares. Consideran que non se pode seguir na situación actual e tamén miran para Feijóo, como presidente do PPdeG, para que adopte medidas. Candidatura do Povo pide a demisión do goberno local e convida á veciñanza de Compostela a 'escrachar' o 19 de maio (día do xuízo) a estes edís do PP.


Summary: O equipo de traballo incorporou expertos como os catedráticos da USC Rubén Lois González e Lourenzo Fernández Prieto; o director do Instituto de Ciencias do Patrimonio do CSIC, Felipe Criado, e a directora da Escola Galega de Paisaxe da Fundación Juana de Vega, Isabel Aguirre.

A Consellaría de Cultura pretende relanzar a candidatura da Ribeira Sacra a Patrimonio da Humanidade da Unesco tras bater co Icomos -organismo asesor da institución- no primeiro intento de conseguir o recoñecemento para a zona. O pasado mes de xullo, o titular do departamento, Román Rodríguez, asumía que o feito de que a candidatura fora rexeitada permitía "corrixir" puntos máis febles e "fortalecer" o traballo que se presentou. Por aquel entón, o responsábel do Goberno galego apuntou a unha diferencia de criterios para explicar a falta de éxito. "Uns entenden que se trata dunha paisaxe fósil e estática e os que a elaboraron entenden que se trata dunha paisaxe viva, que evoluciona", reflexionaba. Coa intención de cambiar ese parecer das e dos expertos próximos á Unesco, a Xunta vén de incorporar novos perfís ao equipo de redacción. Así, esta segunda feira, transcendeu que o grupo de traballo conta xa coa directora da Escola Galega de Paisaxe da Fundación Juana de Vega, Isabel Aguirre; o director do Instituto de Ciencias do Patrimonio (INCIPIT) do CSIC, Felipe Criado, ou os catedráticos da USC Lourenzo Fernández Prieto e Rubén Lois, especialistas, respectivamente, en Historia Contemporánea e Análise Xeográfica Rexional. Para Rodríguez, estas renovación "marca un punto de inflexión na candidatura" debido a que permitirá "revisar" o expediente "e seguir avanzando co máximo rigor e calidade" para alcanzar o obxectivo de que a Ribeira Sacra pase a formar parte da lista de Patrimonio da Humanidade. Sensacións negativas de partida En calquera caso, o contexto do que se parte ten certa visión pesimista. Cando se soubo do informe negativo para a Ribeira Sacra, a oposición política resaltou a "gravidade" das opinións do organismo asesor. Tamén lamentou unha "falta de transparencia" no proceso de redacción e presentación da candidatura. O documento que botou atrás o soño de varias comarcas apuntaba a distintas cuestións como a existencia de parques eólicos ou a falla dun plan de xestión concreto. As entidades civís pediron responsabilidades á Xunta, pois sentiron que non eran escoitadas no camiño que agora se vai volver emprender.


Summary: A conselleira de Facenda explica que cumpre ordes de Madrid. As resolucións xa publicadas son favorábeis ao persoal laboral que depende de Portos de Galiza, do V Convenio da Xunta de Galiza, das tres universidades, de Seaga, de Turgalicia e da CRTVG; así coma ao persoal funcionario pertencente ao Sergas e ao ensino

A conselleira de Facenda, Elena Muñoz, comunicou ás organizacións sindicais que a Xunta da Galiza non pagará a parte da paga extra de 2012 namentres non dite sentenza o Tribunal Constitucional. Foi durante un encontro conxunto a petición dos sindicatos con representación na Mesa xeral da función pública --CIG, CC.OO., CSI-F e UGT--, xuntanza que tiñan solicitado co director xeral desde novembro de 2013 e para a cal non tiñan recibido resposta. Querían saber como pretendía o Goberno galego dar cumprimento ás numerosas sentenzas que obrigan a devolver a parte indebida da paga extra que non se abonou aos e ás traballador@s públic@s. Sentenzas que xa saíron publicadas e que son favorábeis ao persoal laboral que depende de Portos de Galiza, do V Convenio da Xunta de Galiza, das tres universidades, de Seaga, de Turgalicia e da CRTVG; así coma ao persoal funcionario do Sergas e do ensino. As centrais sindicais instaron a que o pagamento se faga efectivo de inmediato. Así mesmo, demandou que se deran instrucións para que todos os organismos e administracións dependentes da Xunta procedan xa a facer esta devolución. Fixeron extensiva esta demanda aos concellos, onde tamén hai sentenzas favorábeis e denunciaron os custos que a vía xudicial está provocando á administración, que en moitos casos son superiores ao que custaría facer efectiva a parte correspondente á paga extra de 2012. Malia isto, a conselleira de Facenda xustificou a súa negativa a acatar as sentenzas argüíndo que a decisión deriva dun Real Decreto estatal que obrigaba á Xunta a aplicalo e que ten orde do Estado de agardar a que se dite sentenza firme do Constitucional. Sinalou, ademais, que non pode pór en marcha ningunha iniciativa propia porque dependen das decisións que se adopten a nivel de Estado. Porén, si puido o Goberno galego presentar recursos a todas as sentenzas nas que cabía presentalo, tanto as referidas a persoal laboral como a persoal funcionario. "É unha irresponsabilidade e un abandono das súas funcións como goberno galego depender das ordes que tome o goberno de Madrid", explicou a voceira da Área Pública da CIG, María Carme López Santamariña, quen acrecentou a esixencia transladada á Xunta de que faga valer as competencias que ten para acatar as sentenzas.


Summary: En setembro Núñez Feijóo aseguraba que tralas obras de ampliación "o Hospital da Costa terá servizos como ten o hospital de Lugo". CIG-Saúde denuncia que a carencia destas instalación provoca "derivacións" de pacientes a centros privados

O Hospital da Costa (Burela) seguirá sen contar cunha resonancia magnética nuclear fixa. A instalación desta infraestrutura para dar servizo aos usuarios e usuarias da sanidade pública na Mariña é unha das grandes reivindicacións das mobilizacións que dende hai anos se reproducen en demanda dunha atención sanitaria de primeiro nivel nestas comarcas, xunto co incremento do número de camas, a implantación da Unidade de Oncoloxía, a ampliación de Hemodiálise, o pleno funcionamento da Consulta Maior Ambulatoria, a hospitalización a domicilio ou o aumento do persoal contratado. Manterase a unidade móbil de resonancia magnética, que o pasado ano realizou 3.434 probas no Hospital da Costa, un 14 % máis que en 2016 De momento manterase a actividade da unidade móbil de resonancia magnética, que o pasado ano realizou 3.434 probas no Hospital da Costa, un 14 % máis que en 2016. Unhas cifras que para o SERGAS seguen a ser insuficientes para xustificar a instalación dunha resonancia fixa. CIG-Saúde acusa o PP da comarca "de enganar os mariñaos e as mariñás" e denuncia que o feito de carecer deste servizo provoca "derivacións" de pacientes a centros sanitarios privados da provincia lucense, como Polusa, "para realizar unhas probas que terían que facerse na Mariña". "Aa abonda de mentiras, de afastar a sanidade da xente, de querer converternos en cidadáns e cidadás de segunda, de obrigarnos a sufrir longas listas de espera ou a desprazamentos innecesarios a Lugo para facer negocio coa nosa saúde e así encher o peto de empresas amigas", afirma o sindicato. CIG-Saúde denuncia que o feito de carecer deste servizo provoca "derivacións" de pacientes a centros privados Nos últimos dous anos leváronse a cabo unha serie de obras de ampliación e mellora no Hospital da Costa, unhas actuacións que xa naquel momento dende a CIG foron cualificadas como "a enésima posta en escea do que poderiamos denominar a obra por excelencia das campañas do PP na Mariña". O sindicato anticipaba que "o proxecto de ampliación non dará resposta ás necesidades básicas en materia de sanidade da comarca ao non contemplar un aumento significativo do número de camas nin a instalación dunha resonancia magnética fixa". Isto contrasta coas declaracións efectuadas nos últimos meses por representantes da Consellería de Sanidade e do Partido Popular, comezando polo propio presidente da Xunta de Galicia, Alberto Núñez Feijóo, que o pasado mes de setembro aseguraba que "o Hospital da Costa terá servizos como ten o hospital de Lugo". "Temos o compromiso da sanidade pública, temos o compromiso de que Burela teña o mellor hospital que nunca tivo. Imos cumprir ese compromiso", dicía Feijóo, que prometeu que "seguiremos ampliando a carteira de servizos deste hospital" e que "eses trece millóns de euros que estamos investindo marcarán un antes e un despois do hospital". En setembro Feijóo aseguraba que "o Hospital da Costa terá servizos como ten o hospital de Lugo" "Historicamente, o PP reiteraba que a falta de espazo era o motivo para non dispor da RNM fixa e agora que dispoñemos de máis espazo tampouco disporemos desta ferramenta diagnóstica radiolóxica. Son estes os 'máis e mellores servizos' anunciados polo PP para a sanidade da nosa comarca?", pregúntanse dende CIG-Saúde da Mariña.